O'zbekiston nega Rossiyaning BMT kengashidan chiqarilishiga qarshi ovoz berdi?

BMT Bosh assambleyasida Rossiyaning Inson huquqlari kengashidagi a'zoligini to'xtatish bo'yicha o'tkazilgan ovoz berish jarayonida O'zbekiston bunga qarshi chiqdi. Mamlakatning BMTdagi vakili Baxtiyor Ibrohimov buning sababini ma'lum qildi.
Ukraina va BMTga a'zo 50 dan ortiq davlatlar taklif etgan rezolyutsiyani 93 davlat qo'llab-quvvatlagan. 24 delegatsiya qarshi chiqqan, 58 ta davlat esa betaraf qolgan. Qarshi ovoz berganlar orasida O'zbekiston, Tojikiston, Qirg'iziston, Qozog'iston, Rossiya, Belarus va boshqa mamlakatlar bor.
Bosh assambleyaning 11-favqulodda sessiyasida Ibrohimov so'zga chiqib, qarshi ovoz berish borasida ma'lumot bergan. Jumladan, rasmiy O'zbekiston Ukrainadagi mavjud vaziyat bo'yicha muvozanatli va neytral pozitsiyani saqlashda davom etishini aytgan.
Ibrohimovga ko'ra, mamlakat tomonlar xalqaro huquqning umume'tirof etilgan tamoyil va normalari asosida vaziyatni siyosiy va diplomatik vositalar orqali hal qilishning eng maqbul yo'llarini topishiga umid qilmoqda.
“O'zbekiston delegatsiyasi Rossiyaning BMT Inson huquqlari bo'yicha kengashidagi a'zoligini to'xtatib turish to'g'risidagi rezolyutsiyaga qarshi ovoz berdi. Kengash davlatlaridan birining a'zoligini to'xtatish ushbu mamlakatga nisbatan gumon qilingan huquqbuzarliklarni har tomonlama tekshirish natijasiga asoslanishiga umid qilamiz”, — degan Baxtiyor Ibrohimov.
Avvalroq BMT Bosh assambleyasi “Ukrainaga qarshi tajovuz” rezolyutsiyasini qabul qilib, Rossiyaning Ukrainaga bostirib kirishini qoralagan va Rossiyadan o'z qo'shinlarini Ukraina hududidan zudlik bilan olib chiqib ketishni talab qilgandi.